### Beslutningstema

Budgetopfølgning på Teknik- og Miljøudvalgets budgetområde. De generelle forhold fra budgetopfølgningen indgår i den samlede budgetopfølgning for kommunen.

### Sagsfremstilling

I følge kommunens Økonomiske Procedurer skal fagudvalgene behandle forventninger til årsregnskabet ved to årlige budgetopfølgninger. Budgetopfølgningen pr. 30.4. skal sikre overholdelse af budget 2023 og sikre nødvendige tiltag i relation til budgetlægningen for 2024.

Fagudvalgene er pålagt at ledsage eventuelle forventede merforbrug med forslag til finansiering indenfor bevillingsrammen, herunder handlingsinitiativer til sikring af fremtidig budgetoverholdelse. Dette indebærer også, at fagudvalgene har ansvaret for at fremsætte forslag til nedjustering af serviceniveauet, således at dette bringes i overensstemmelse med det udmeldte budget.

Den samlede vurdering af Teknik- og Miljøudvalgets driftsområde er et merforbrug på 9,5 mio. kr.
Ejendomsservice forventer et merforbrug på 9,5 mio. kr., som dels skyldes udgifter til el og opvarmning på 3,0 mio. kr. i de kommunale bygninger og dels 6,5 mio. kr., som ikke er realiseret i driftsbesparelser i forhold til oprindelig budgettering med 8,0 mio. kr. på arealoptimering, tidligere benævnt som Facility Management.

Anlæg er gennemgået og revurderet. På nuværende tidspunkt forventes et mindreforbrug på 9,6 mio. kr. ved årets udgang og vil blive søgt overført til 2024 i forbindelse med regnskabsafslutning.

### Direktionen indstiller,

at budgetopfølgningen pr. 30. april 2023 for Teknik- og Miljøudvalgets område godkendes, og

at generelle bemærkninger indgår i den samlede budgetopfølgning for Tønder Kommune.

### Beslutning

Indstillingen godkendt.